
RAPORT DE SPECIALITATE

privind acordarea Titlului de Cetăţean de Onoare al Municipiului Timişoara 
domnului Andrei Ujică


Având în vedere Referatul de aprobare al proiectului de hotărâre cu nr.TMI2023 – 015748 / 13.12.2023 al Primarului Municipiului Timișoara și Proiectul de hotărâre privind acordarea Titlului de Cetăţean de Onoare al Municipiului Timişoara domnului Andrei Ujică, 
Având ȋn vedere scrisoarea de susținere a propunerii de acordare a titlului de cetățean de onoare al Municipiului Timișoara domnului Andrei Ujică, ȋnaintată domnului primar Dominic Fritz de către domnul Florin Iepan (regizor, scenarist, producător), nr. MTM2023-028471 din 13.12.2023;

În conformitate cu Regulamentul pentru acordarea Titlului de „Cetăţean de Onoare al Municipiului Timişoara”, aprobat prin HCL nr.138 din data de 18.10.2016;
Având în vedere prevederile 129 alin.(13) din OG. 57/2019 - privind Codul administrativ; 
În temeiul art. 139 din din OG. 57/2019 - privind Codul administrativ;

Facem următoarele precizări:

Andrei Ujică, născut la Timișoara ȋn 1951, este un scriitor și regizor român emigrat în 1981 în Germania și cunoscut de atunci ca disident anti-comunist. Din 2001 până în prezent, funcționează ca profesor la Academia de Teatru și Film din Karlsruhe.
A studiat literatura la Timișoara, București și mai apoi în Heidelberg. Începând cu 1968 a publicat eseuri, versuri și proză. În anii '70 a colaborat cu scriitorul Șerban Foarță la compunerea versurilor pentru formația Phoenix. Totodată a tradus din germană în limba română mai multe texte ale Grupului de Acțiune Banat (Aktionsgruppe Banat).
În 1981 a emigrat în Germania Federală, unde a început să predea literatura, filmul și teoria mass-mediei. În 1990 și-a început primul proiect cinematografic, „ Videogramme einer Revolution ” (Videogramele unei revoluții), în colaborare cu Harun Farocki. Acest film, a cărui premieră a avut loc în 1992, a ajuns o creație de referință în ceea ce privește relațiile dintre media și puterea politică în Europa de la sfârșitul erei comuniste.
Cel de-al doilea film al său, „Out of the Present” (1995), urmărește povestea cosmonautului rus Sergei Krikalev, aflat pe Stația spațială Mir pentru 10 luni, timp în care pe Pământ se destramă Uniunea Sovietică. Acest film a fost comparat mai târziu cu pelicule importante precum „A Space Odyssey” sau „Solaris” și este cel mai cunoscut film european non-ficțional al anilor '90 și numit de celebrul Lars von Trier “Adevăratul Dogma 1”.
Din 2001, este profesor de film la Universitatea Națională din Karlsruhe, iar din 2002 a devenit director al Centrului pentru Arte și Tehnologie Media ZKM (Zentrum für Kunst und Medientechnologie) din același oraș.
Andrei Ujică a realizat și experimente multi-media. Astfel, printr-o proiecție în buclă, a pus în scenă două conversații între Paul Virilio, arheolog media și filozof, și Svetlana Alexievich, jurnalistă rusă și autoarea unei cărți despre Cernobȋl. Rezultatul, sub titlul „Unknown Quantity” , a fost prezentat ȋn 2005 la Fundația Cartier pentru Artă Contemporană, din Paris.
În anul 2006, a participat la festivalul de film TIFF, unde a susținut un masterclass cu tema „Arhiva imaginară. Material secundar și discurs primar în film”.
Cu cel mai recent film al său, Autobiografia lui Nicolae Ceaușescu (2010), ȋnscris ȋn proiectul cultural național “Timișoara – Capitală Europeană a Culturii ȋn 2023”, regizorul încheie trilogia dedicată sfârșitului comunismului, începută cu "Videogramele unei revoluții" și continuată cu "Out of the Present". 
Regizorul timișorean cu cea mai semnificativă carieră internațională, are filme premiate și proiectate la festivaluri de prestigiu din întreaga lume, fiind subiect de analiză pentru unii dintre cei mai notabili critici de film. Chiar ȋn luna noiembrie a.c., Timișoara găzduit Retrospectiva Andrei Ujică, cu participarea unor cunoscuți critici de film din Franța și România.


Având în vedere ținuta sa profesională excepțională și meritele sale incontestabil recunoscute, invocăm prevederile legale expuse în prezentul raport și apreciem că proiectul de hotărâre privind conferirea Titlului de Cetăţean de Onoare al Municipiului Timişoara domnului Andrei Ujică  îndeplineşte condiţiile pentru a fi supus dezbaterii şi aprobării plenului Consiliului Local.

